**PanOulu** on Oulun kaupungin, Oulun yliopiston, Oulun seudun ammattikorkeakoulun ja Oulun Puhelin Oyj:n tarjoama, WLAN-teknologiaan perustuva, langaton ja kaikille käyttäjille avoin ja maksuton Internet-verkko. Internet-yhteys panOULUn kautta ei vaadi rekisteröitymistä eikä sisäänkirjautumista. Päätelaitteiksi käyvät tietokoneet, tabletit ja matkapuhelimet, joissa on WLAN-valmius.

Laajuus
-------

Oulun kaupunki ryhtyi rakentamaan kaikille avointa, langatonta Internet-yhteyttä kaupungin 400-vuotisjuhlien kunniaksi. panOULU -verkon pohjana oli Oulun yliopiston, mobiilipalveluiden tutkimusprojektia varten jo vuonna 2003 asennettu, langaton lähiverkko, joka kattoi Oulun ydinkeskustan (SmartRotuaari) ja Linnanmaan kampuksen
(SmartCampus). Yliopiston tietotekniikan osaston MediaTeam Oulu -tutkimusryhmä vastasi myös panOULUn teknologian kehittämisestä ja ylläpidosta. 

panOULU oli vuonna 2005 potentiaaliselta käyttäjämäärältään ja kuuluvuusalueen laajuudeltaan Suomen laajin julkinen langaton verkko ja oli sitä edelleen vuonna 2010.

panOULU toimii Oulun keskustan alueella, yliopiston ja OAMK:n kampuksilla sekä useissa julkisissa rakennuksissa, kuten kaupunginkirjastossa, Raksilan jäähallissa, Nallikarin leirintäalueella, sekä useissa asukastuvissa ja nuorisotaloissa. Lisäksi panOULU kuuluu muun muassa Hailuotoon liikennöivillä Merisilta- ja Meriluoto-lautoilla, muutamissa paikallisliikenteen linja-autoissa, Kajaanissa Oulun yliopiston kampuksilla sekä Kokkolassa Chydenius-instituutissa.

Vuosien 2006–2007 aikana kaupunki laajensi verkkoa yli 400 tukiasemalla. Huhtikuussa 2008 verkossa oli yli tuhat tukiasemaa.

panOULU toimii myös Oulun lentoasemalla. Kyseessä on ensimmäinen avoin ja maksuton WLAN-verkko Suomen lentoasemilla.

panOULU-verkko laajeni 31. toukokuuta 2007 Ylikiiminkiin, jossa verkkoa voi käyttää keskustaajamassa, kirjastossa, Ylikiimingin koululla, terveyskeskuksessa ja kunnantalolla, jossa sijaitsee muun muassa nuorisotila.

Vuosina 2008–2009 panOULU-verkko oli tarkoitus laajentaa seudulliseksi. Vuonna 2010 siitä oli kehittymässä seudullinen kokonaisuus, joka kattoi reilusti yli tuhat tukiasemaa. Tulevaisuudessa verkon on tarkoitus kattaa ennen kaikkea julkiset tilat, kuten kaupungin laitokset, Rotuaari sekä yhteistyökumppanien, kuten yliopiston ja VTT:n tilat.

Lähteet
-------

1. 1 2  Heikura, Matti: Miksi panOulu ei kuulu kaikkialla? *Kaleva*.  9.9.2010. Oulu:  Kaleva Kustannus Oy.  Arkistoitu 13.10.2010. Viitattu 18.11.2010.
2. ↑  MediaTeam Oulu, Rotuaari-projekti *mediateam.oulu.fi*.  Arkistoitu 4.3.2016. Viitattu 14.10.2013.
3. ↑  MediaTeam Oulu, panOULU -projekti *mediateam.oulu.fi*.  Arkistoitu 4.3.2016. Viitattu 14.10.2013.
4. ↑  Ojala, Timo: panOULU-verkko *Tietoyhteiskuntaohjelma*.  24.1.2005. Valtioneuvoston kanslia.  Arkistoitu 26.5.2012. Viitattu 22.2.2007.
5. 1 2  Valtuutetut vaativat langatonta verkkoa Vantaalle *Digitoday*.  25.10.2010. Viitattu 18.11.2010.
6. 1 2  panOULU-tukiasemat *panOULU*. Viitattu 6.4.2008.
7. ↑  Oulun lentoasemalla ilmaiseksi internetiin *digitoday*.  4.4.2007. Viitattu 29.5.2007.
8. ↑  Lehto, Tero: Oulu innostui langattomasta lentokentästä *Tietokone*.  5.4.2007. Sanoma Magazines Finland. Viitattu 29.5.2007.
9. ↑  panOULU-uutiset: panOULU laajeni Ylikiiminkiin *panOULU*.  31.5.2007. Viitattu 8.6.2007.
10. ↑  Manninen, Janne-Pekka: PanOulu-verkko rikkoi käyttäjäennätyksen *Kaleva HighTech Forum*.  6.11.2007. Oulu:  Kaleva Kustannus Oy.  Arkistoitu 29.11.2007. Viitattu 6.4.2008.

Aiheesta muualla
----------------

* panOULU
* TAITO Oulu 400 -ohjelma (Arkistoitu – Internet Archive)
* panOULU Facebookissa
* panOULU Twitterissä

Suomen avoimet langattomat verkot
OpenEspa (Helsinki) ●
Hollola WLAN (Hollola) ●
HSverkko (Helsinki) ●
Kuitumaa (Kouvola) ●
Langaton Tampere (Tampere) ●
Mastonet (Lahti) ●
panOULU (Kokkola, Oulu) ●
Pori Wlan (Pori) ●
Sainet (Lappeenranta) ●
SparkNet (Turku ja lähikunnat)